সাহিত্যের মঞ্চে আচমকাই উঠে এলো তাঁর নাম। তিনি ঘোষণা করলেন, আমি চির উন্নত শির! ওই শির হিমালয় ছাড়িয়ে, খোদার আসন আরশ কাঁপিয়ে বিশ্ববিধাতার চিরবিস্ময় হয়ে উঠে গেল সবার ওপরে। ধূমকেতুর মতো আবির্ভূত হয়ে উচ্চারণ করলেন, ‘আমি মৃন্ময়, আমি চিন্ময়,/আমি অজর অমর অক্ষয়, আমি অব্যয়।’ এই ছিল তাঁর আত্মপরিচয়। অবমানিতের মরম-বেদনা, বিষ-জ্বালা নিজের মধ্যে ধারণ করেছিলেন, গন্ধবিধূর ধূপ হয়ে জ্বলে উঠেছিলেন। তিনি প্রেম, সাম্য, মানবতা আর বিদ্রোহের কবি কাজী নজরুল ইসলাম। গত ১২ ভাদ্র ছিল এই মহান পুরুষের প্রয়াণবার্ষিকী। এ উপলক্ষে গতকাল শনিবার কবি স্মরণে আয়োজিত হয় বিশেষ সংগীতানুষ্ঠান। জাতীয় জাদুঘরের সুফিয়া কামাল হলে গতকাল সন্ধ্যায় এ অনুষ্ঠান আয়োজন করে নজরুলসংগীত শিল্পী সংস্থা।